Nepisano pravilo građanskog bontona da je pristojno izaći u novinama samo triput u životu - kad se rodiš, vjenčaš i umreš - u Hrvatskoj je prestalo vrijediti 8. veljače 1994. kad je bez velike pompe na kioscima osvanuo prvi broj ženskog magazina Gloria. Od tada su na hrvatskoj društvenoj i medijskoj sceni zaživjela neka druga pravila.

- Ako izađeš u Gloriji, znači da si uspio u životu - opisala je jedna čitateljica svoj doživljaj najdugovječnijeg i najprodavanijeg hrvatskog tjednika za žene i kulturu življenja. Nije pogriješila, jer Gloria je od prvog broja svoje stranice posvećivala vrijednim ljudima koji uspjeh postižu zahvaljujući optimizmu, marljivosti, upornosti i vlastitoj pameti, kako je to jednom sročila tadašnja glavna urednica Dubravka Tomeković Aralica.

HANZA MEDIA Gloriju je gotovo 23 godine vodila i oblikovala Dubravka Tomeković Aralica

Dok bude takvih ljudi, bit će i Glorije, novina koje su tijekom 25 godina kontinuiranog izlaženja postale jedinstvena i respektabilna institucija hrvatske popularne kulture. Ljudima je urođeno da zaviruju u tuđe živote; Gloria im je prva u Hrvatskoj omogućila da u tom grešnom zadovoljstvu uživaju kulturno i civilizirano, a pritom nešto i nauče. Iz broja u broj postavljala je nove profesionalne standarde i redefinirala što u Hrvatskoj znači biti celebrity te kako osobe zanimljive široj javnosti prikazivati u medijima.

Aura povjerenja

Kad se nekom dogodi da sretnim ili nesretnim spletom okolnosti postane vijest, Gloria ne zaboravlja da iza svake objavljene vijesti stoji čovjek od krvi i mesa. Empatično novinarstvo stvorilo je danas rijetku i dragocjenu auru uzajamnog povjerenja između novina, čitatelja i onih o kojima se čita. Svi koji se znoje pod reflektorom javnosti znaju da s Glorijom mogu otvoreno razgovarati i o najosjetljivijim temama, a čitatelji cijene što Gloria i o najdelikatnijim situacijama iz života slavnih piše korektno i odmjereno, poštujući njihove osjećaje. S mjerom i ukusom, a opet zanimljivo i zabavno, tako je, primjerice, o uvijek osjetljivim seksualnim problemima pisala glasovita Glorijina kolumnistica Žuži Jelinek iako u privatnim razgovorima baš i nije birala riječi pričajući o “onim stvarima”. A rado ih je i često spominjala.

Koliko se čitateljima u Hrvatskoj i inozemstvu sviđa kako to radi Gloria, o tome svjedoče i kolosalne naklade. U proteklih četvrt stoljeća otisnuto je više od 136 milijuna primjeraka Glorije, koja je prve dvije godine izlazila kao dvotjednik. S vremenom su iz Glorije proizašla i druga popularna sestrinska izdanja: GloriaIN, subotnji shopping vodič koji izlazi u Jutarnjem listu, luksuzni dvomjesečnik GloriaGLAM, GloriaIN specijal, web portal, nebrojeni recepti i ljubavni romani… Mnoge su studentice uz udžbenike gomilale i Glorijine ljubavne romane obrazlažući da tako najbolje čiste mozak nakon teških ispita. Uobičajen je prigovor starijih čitateljica mladog srca da bi trebalo povisiti dobnu granicu junaka herc-romana. Mnoga su se djeca oba spola “navukla” na Gloriju jer su ih majke vodile sa sobom u frizerske salone, pa dok se mama frizira, klinci su listali novine koje su i njima bile zanimljive, ponajviše zbog mnoštva atraktivnih fotografija. Neki danas slavni kuhari rado se prisjećaju kako su u djetinjstvu mamama i bakama pomagali spravljati jela prema receptima iz Glorije. Zvuči kao zgodna dosjetka, ali nekoliko je tržišnih istraživanja potvrdilo da žene Gloriju kupuju, a muškarci je čitaju, osobito feljtone, putopise i priče o sportašima. Napokon, džentlmenima je Gloria uvijek bila najpouzdaniji izvor informacija o tome što dame zaista vole i kakvi im se muškarci sviđaju.

Crno-bijeli svijet

Gospođa Milica Žamić, krepka 91-godišnjakinja iz Rijeke, s Glorijom dijeli isti datum rođenja i poveći dio svog stambenog prostora jer redovito je kupuje od prvog broja i vjerno čuva svaki primjerak svojih najdražih novina. Osobama rođenima 8. veljače numerolozi pripisuju pravednost, odgovornost, suosjećajnost i izraženu potrebu da budu od koristi široj zajednici, a takve su se odlike tražile i od ljudi koji stvaraju Gloriju, osobito od glavnih urednica. One su povrh toga morale imati izoštreno šesto čulo za ekskluzivne priče, tanan sluh za nove trendove te paranormalnu sposobnost predviđanja nepredvidivog, povezivanja naizgled nespojivog i strukturiranja kreativnog kaosa u redakciji, kotlu koji vječito ključa. Hollywood takve žene obično prikazuje u kostimu superheroina.

Prvi broj Glorije, dvotjednik otisnut na neuglednom novinskom papiru u crno-bijeloj tehnici i na formatu dnevnih novina, s maloprodajnom cijenom od 6000 hrvatskih dinara i naslovnom pričom o vezi tada megapopularnog pjevača Sandija Cenova i novopečene Miss Hrvatske Fani Čapalije, potpisala je Sina Karli, glavna urednica do jeseni 1995., kad je karijeru nastavila u tjedniku Nacional. Potom je mjesto glavne urednice preuzela Aleksa Crnjaković, tada jedna od vodećih političkih novinarki, a od 9. veljače 1996. Gloriju je gotovo 23 godine vodila i oblikovala Dubravka Tomeković Aralica.

- Ne mislim da je osobito herojstvo uređivati jedan tjednik, puno je žena koje obavljaju još zahtjevnije i odgovornije poslove - govorila je gospođa Tomeković Aralica. - Vjerujem da u novinarstvu vrijedi isti zakon opstanka kao i u bilo kojem drugom poslu te da su velik rad i kvaliteta na kraju prepoznati i nagrađeni. Senzacionalizam bez pokrića i prevara kratka su daha.

U digitaliziranom 21. stoljeću, kad umjesto novinara algoritmi već naveliko pišu manje zahtjevne sportske ili političke članke, životni vijek tiskovina primjerenije je mjeriti psećim nego ljudskim godinama i zato je 25 godina na kioscima divljenja vrijedan jubilej. Dakako, na medijskom se tržištu ne živi od stare slave. Dok puše u svjećice na rođendanskoj torti, Gloria se na dosadašnje uspjehe osvrće bez pretjerane nostalgije i vedro gleda u budućnost. Alenka Ostrihon, od prosinca 2018. nova glavna urednica Glorijinih izdanja, vjeruje da zna što joj je činiti kako bi najčitanija hrvatska ženska revija ostala relevantna i do sljedećeg velikog jubileja.

HANZA MEDIA Alenka Ostrihon od prosinca 2018. nova je urednica Glorije

- U vremenu kada novinske naslovnice u trenu mogu propasti zbog jedne objave na društvenim mrežama, uvjerena sam da Gloria ima dovoljno snage, znanja i mudrosti za barem još 25 podjednako uspješnih godina - kaže Alenka Ostrihon.

Najveća snaga

- Naša su najveća snaga ekskluzivne i inspirativne priče, ne samo o domaćim i stranim zvijezdama nego i o običnim ljudima čiji osobni i poslovni uspjesi pobuđuju optimizam i nadahnjuju čitatelje. Iako tiskani mediji, pogotovo u tjednom ritmu, teško mogu konkurirati digitalnim izdanjima, veseli me što slavni s Glorijom i dalje rado dijele svoje najintimnije trenutke pa smo tako sada, u kratkom roku, okupili 25 najvećih domaćih zvijezda, koje krase 25 naslovnica rođendanskog izdanja. U godinama koje slijede obećavamo još mnogo ekskluziva i jedinstvenih priča kojima ćemo dokazati da smo vječno mladi i spremni na izazove digitalnog doba. Naime, Gloria je uvijek prva određivala trendove, pa je tako naša redakcija prva u Hanza Mediji koja je potpuno ujedinila print i online platforme u jedinstveni sadržaj i tako pronašla nove komunikacijske kanale do mladih generacija koje tek trebaju iskusiti čaroliju Glorije.

Glamurozan slavljenički broj Glorije s 25 zvijezda na 25 naslovnica, otisnut na rekordnih 228 stranica, obogaćen CD-om s najljepšim Gibonnijevim pjesmama, u prodaji je od četvrtka 7. ožujka.